## La Generalitat desbloqueja la construcció del projecte pilot de l’edifici de 13 vivendes públiques sostenibles previst a Alcoi

*** La directora general de l’Entitat Valenciana de Vivenda i Sòl (EVHA) arriba a un acord amb els propietaris de l’edifici confrontant del carrer Ambaixador Irles, la qual cosa permet avançar en este projecte**

La Generalitat ha aconseguit desbloquejar el projecte pilot de construcció d’un edifici de 13 vivendes públiques sostenibles del carrer Ambaixador Irles, 32 i Sant Jaume, 14 d’Alcoi que es trobava paralitzat. Estes vivendes es destinaran a lloguer.

La directora general de l’Entitat Valenciana de Vivenda i Sòl (EVHA), Estefanía Martínez, s’ha reunit amb els propietaris de l’edifici confrontant i ha aconseguit un acord que permetrà continuar avant amb este projecte.

Es tracta d’un projecte la redacció del qual s’ha retardat durant molt de temps amb diferents problemes. En l’actualitat es trobava bloquejat a causa d’un problema amb la mitgera de l’edifici veí, que té obertes diverses finestres que recauen en el solar en el qual s’ha projectat l’edifici pilot. En la reunió amb els propietaris, s’ha aconseguit un acord pel qual, es respectaran les finestres, i se’ls donarà eixida a un pati de llum.

La directora general de l’EVHA ha mostrat la seua satisfacció pel resultat d’esta trobada ja que “fa temps que treballem per a desbloquejar este projecte tan significatiu per a Alcoi i esta solució ens permet avançar en ell”. El següent pas serà iniciar el procés de licitació de les obres.

L’edifici pilot de vivenda pública sostenible d’Ambaixador Irles forma part d’una iniciativa de la Generalitat d’edificis de construcció innovadora, sostenible i resilient.

Es tracta d’una actuació que planteja un edifici de 13 vivendes de nova construcció de quatre altures sobre una planta baixa, en un solar propietat de l’EVHA. Entre els aspectes més destacats està la seua construcció modular, així com la integració de sistemes constructius que promouen la bioconstrucció i els materials quilòmetre zero (locals).

D’altra banda, Estefanía Martínez ha aprofitat visita a la ciutat per a conéixer la situació de diversos edificis i solars que l’EVHA té a Alcoi.

Fecha: 02/10/2025